ทีมหวย 30 ล. แจ้ง157 ผบก.กาญจน์
ตร.ปปป.ทําคดี พยานครูปรีชาอีก 2 ก็โดนด้วย,ชาญ วิมลศรี รอง ผบช.ก. ยันเอาผิด สุทธิ พวงพิกุล อดีต ผบก.ภ.จ.กาญจนบุรี บิดคดีหวยอลเวง 30 ล้าน ข้อหาเป็นเจ้าพนักงานปฏิบัติหรือละเว้นการปฏิบัติหน้าที่โดยมิชอบตามมาตรา 157 เพียงนายเดียวก่อน ภายในสัปดาห์นี้จะส่งเรื่องให้ บก.ปปป.จัดการ ส่วน พงส.สภ.เมืองกาญจนบุรี 4 นายอาจกันไว้เป็นพยาน ชี้อีก 2-3 วัน จะออกหมายจับพยาน 2 ราย ฝั่ง ครูปรีชา ที่ให้การเท็จ ด้านอดีตผู้การเมืองกาญจน์ดอดเข้าพบ ฐิติราช หนองหารพิทักษ์ ผบช.ก. ก่อนปิดปากเงียบ ผบช.ก.เผย จ่อเรียกพยานทั้ง 2 ฝ่ายให้ปากคำเพิ่ม ระบุตำรวจมีเอี่ยวทำผิดโดนคดีอาญาแน่นอน ขณะที่ จักรทิพย์ ชัยจินดา ผบ.ตร.สั่งให้กองปราบฯลุยสอบคดีโกงหวยอีก 2 คดีพบผิดเตรียมออกหมายจับ,กรณีหวยอลเวง 30 ล้านบาท นายปรีชา ใคร่ครวญ อายุ 50 ปี ครูชำนาญการพิเศษ โรงเรียนเทพมงคลรังษี จ.กาญจนบุรี และนางรัตนาพร สุภาทิพย์ หรือเจ๊บ้าบิ่น แม่ค้าขายลอตเตอรี่ ได้ประกันตัวชั้นศาล หลังถูกกองบังคับการปราบปราม (บก.ป.) จับกุมข้อหาแจ้งความเท็จและอื่นๆที่เกี่ยวข้อง รวม 4 ข้อหา ก่อนทั้งคู่เก็บตัวเงียบ ขณะที่ ร.ต.ท.จรูญ วิมูล อดีตรอง สวป.สภ.บ่อพลอย จ.กาญจนบุรี คู่กรณีครูปรีชา ยืนยันว่าลอตเตอรี่รางวัลที่ 1 เลข 533726 งวดประจำวันที่ 1 พ.ย.2560 จำนวน 1 ชุด 5 ใบ มูลค่า 30 ล้านบาท เป็นของตนหนึ่งร้อยเปอร์เซ็นต์ ขณะเดียวกัน สังคมมีความเคลือบแคลงสงสัยการดำเนินคดีเจ้าหน้าที่ตำรวจที่เข้าไปเกี่ยวข้อง และส่อแววใช้อำนาจหน้าที่ในทางมิชอบ โดยมีรายงานว่า กองบัญชาการตำรวจสอบสวนกลาง (บช.ก.) สั่งการให้กองบังคับการป้องกันปราบปรามการทุจริตและประพฤติมิชอบ (บก.ปปป.) เตรียมดำเนินคดีกับเจ้าหน้าที่ตำรวจดังกล่าว,ความคืบหน้าเมื่อเวลา 10.30 น. วันที่ 5 มี.ค. ที่กองบังคับการปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อม (บก.ปทส.) พล.ต.ต.ชาญ วิมลศรี รอง ผบช.ก. พร้อมด้วย พล.ต.ต.กมล เหรียญราชา ผบก.ปปป. พ.ต.อ.สุวัฒน์ แสงนุ่ม รอง ผบก.ป. พร้อมด้วยเจ้าหน้าที่ชุดสืบสวนสอบสวน บก.ป. บก.ปอท. และ บก.ปปป. ร่วมกัน ประชุมเพื่อวางแนวทางการสืบสวนสอบสวน เพื่อสรุปสำนวนคดีลอตเตอรี่ 30 ล้านบาท ระหว่าง ร.ต.ท.จรูญ วิมูล อดีตข้าราชการตำรวจ กับนายปรีชา ใคร่ครวญ หรือครูปรีชา ครูชำนาญการพิเศษโรงเรียนเทพมงคลรังษี จ.กาญจนบุรี,ภายหลังการประชุมนานกว่า 2 ชั่วโมง พล.ต.ต.ชาญเผยว่า เป็นการประชุมเพื่อกำชับให้ฝ่ายสืบสวนและสอบสวนตรวจคำให้การของพยานในคดีนี้ว่ามีข้อเท็จจริงเพียงใด ตนยังคงยืนยันว่า ตอนนี้จะดำเนินคดีกับ พล.ต.ต.สุทธิ พวงพิกุล อดีต ผบก.ภ.จ.กาญจนบุรี ช่วยราชการ ศปก.ตร. ข้อหาผู้ใดเป็นเจ้าพนักงานปฏิบัติ หรือละเว้นการปฏิบัติหน้าที่โดยมิชอบ เพื่อให้เกิดความเสียหายแก่ผู้หนึ่งผู้ใด หรือปฏิบัติหรือละเว้นการปฏิบัติหน้าที่โดยทุจริต ตามมาตรา 157 เพียงนายเดียวก่อน ภายในสัปดาห์นี้ กองปราบปรามจะนำหลักฐานเข้าร้องทุกข์ต่อ บก. ปปป. ส่วนคนอื่นๆที่เข้าไปยุ่งเกี่ยวกับพยานจะพิจารณาอีกครั้งว่าจะต้องเอาผิดด้วยหรือไม่,พล.ต.ต.ชาญกล่าวต่อว่า หลักฐานที่ใช้ในการดำเนินคดีกับอดีต ผบก.ภ.จ.กาญจนบุรี ต้องให้พนักงานสอบสวนรวบรวมสำนวนให้ครบทุกประเด็น ส่วนหลักฐานชิ้นสำคัญที่เป็นซองพลาสติกที่บรรจุลอตเตอรี่ที่หายไปก่อนหน้านี้ นำเรื่องส่งให้ บช.ภ.7 ดำเนินการแล้ว สำหรับพนักงานสอบสวน สภ.เมืองกาญจนบุรี ทั้ง 4 นาย เบื้องต้นยังไม่ถูกแจ้งข้อหาใดๆ อาจจะกันไว้เป็นพยาน ส่วนกรณีของ เจ๊เซี้ยม ที่เป็นเจ้าของคลิปเสียงที่ยืนยันว่า ฝ่าย ร.ต.ท.จรูญ เป็นผู้เก็บสลากฯได้นั้น จะต้องเชิญตัวมาสอบสวนเพิ่มเติมด้วย,มีรายงานว่า อีก 2-3 วัน ชุดคลี่คลายคดีเตรียมจะออกหมายจับผู้ต้องหาเพิ่ม คาดว่าน่าจะเป็นพยาน 2 รายของนายปรีชาที่เคยเข้าให้การกับพนักงานสอบสวนว่าเป็นผู้ที่เคยมาขอแบ่งซื้อหวยในงวดที่ถูกรางวัลกับครูปรีชา ส่วนอีกรายน่าจะเป็นพยานที่ให้การว่า เห็นหวยชุดที่ถูกรางวัลในกระเป๋าเสื้อของนายปรีชาก่อนทำหาย พนักงานสอบสวนกำลังพิจารณาหลักฐานทั้งหมดอีกครั้งก่อนจะขออนุมัติออกหมายจับต่อไป,ต่อมาเวลา 13.30 น. วันเดียวกัน พล.ต.ต.สุทธิ พวงพิกุล ผบก.ภ.จ.กาญจนบุรี เดินทางมายังบช.ก. เพื่อขอเข้าพบ พล.ต.ท.ฐิติราช หนองหารพิทักษ์ ผบช.ก. เพื่อชี้แจงรายละเอียดเกี่ยวกับคดีที่เกิดขึ้นในส่วนของตนเองที่เข้าไปพัวพันกับคดีสลากฯเจ้าปัญหา อย่างไรก็ตาม หลังการเข้าพบไม่นาน พล.ต.ต.สุทธิเดินทางกลับทันทีโดยไม่ได้ให้สัมภาษณ์สื่อมวลชน,สำหรับขั้นตอนการดำเนินคดีในส่วนของ พล.ต.ต.สุทธิมีรายงานว่า ขั้นตอนต่อไปหลังจากนี้ พนักงานสอบสวนกองปราบฯจะนำสำนวนการสอบสวนเข้าแจ้งความกับพนักงานสอบสวน บก.ปปป. จากนั้นพนักงานสอบสวน บก.ปปป.จะพิจารณาสรุปสำนวนก่อนส่งให้ ป.ป.ช. ดำเนินการพิจารณาว่า ป.ป.ช.จะดำเนินการตั้งคณะอนุกรรมการขึ้นมาสอบสวนเอง หรือว่าจะส่งกลับมาให้ตำรวจ บก.ปปป. ดำเนินคดีต่อไป,ด้าน พล.ต.ท.ฐิติราช หนองหารพิทักษ์ ผบช.ก.กล่าวว่า มั่นใจในพยานหลักฐานคดีชิงลอตเตอรี่ 30 ล้านบาท ที่ตำรวจกองปราบฯรวบรวมพยานหลักฐานไว้จะส่งฟ้องพนักงานอัยการได้ในกรอบระยะเวลาที่กฎหมายกำหนด ส่วนจะสอบปากคำพยานเพิ่มเติมอีกหรือไม่อยู่ระหว่างการพิจารณาของพนักงานสอบสวน เนื่องจากตนกำชับให้พนักงานสอบสวนรวบรวมหลักฐานอย่างรัดกุมและรอบคอบ เพื่ออุดช่องโหว่ไม่ให้พนักงานอัยการต้องสั่งสอบเพิ่ม หลังจากนี้จะเชิญพยานมาให้ปากคำโดยเฉพาะพยานของทั้งสองฝ่ายที่มีบทบาทในการให้ข้อมูลจะต้องเชิญตัวมาสอบปากคำอย่างแน่นอน สำหรับกรณีของนายตำรวจ บก.ภ.จ.กาญจนบุรี ที่มีคำสั่งย้าย ขณะนี้อยู่ระหว่างการตรวจสอบข้อเท็จจริง หากพบว่าเข้าไปมีส่วนเกี่ยวข้องทุจริตต่อหน้าที่ต้องดำเนินคดีอาญาแน่นอน แต่ขอให้เป็นไปตามพยานหลักฐานว่าเข้าไปมีส่วนเกี่ยวข้องกระทำผิดหรือไม่ อย่างไรก็ตาม ยืนยันจะให้ความเป็นธรรมกับทุกฝ่าย,มีรายงานอีกว่า ในส่วนของคดีการแย่งชิงกรรมสิทธิ์การครอบครองสลากกินแบ่งรัฐบาลในคดีอื่นๆอีก 5 คดี พล.ต.อ.จักรทิพย์ ชัยจินดา ผบ.ตร. สั่งการให้กองบัญชาการตำรวจสอบสวนกลาง (บช.ก.) เข้าไปสืบสวนเพื่อหาความกระจ่างด้วยนั้น มีรายงานล่าสุดว่า เมื่อวันที่ 5 มี.ค. พล.ต.อ.จักรทิพย์เซ็นคำสั่งอนุมัติโอนคดีการโกงสลากฯอีก 2 คดี มาให้ บช.ก. ดำเนินการสืบสวนสอบสวนแต่ฝ่ายเดียวเพื่อหาตัวผู้กระทำความผิดแล้วประกอบด้วย คดีแรกคือคดีที่นางเรวดี หาแก้ว และนางวิไลพร รัตนติสร้อย เข้าพบ พล.ต.ท. ศานิตย์ มหถาวร ผบช.น. ในขณะนั้นเพื่อร้องขอความเป็นธรรมในคดีที่ถูกนางสุดารัตน์ น้อยนิตย์ เพื่อนสนิทที่หุ้นซื้อสลากกินแบ่งรัฐบาลหมายเลข 066720 จำนวน 5 ใบ ถูกรางวัลที่ 1 ประจำวันที่ 1 เม.ย.2559 รวมมูลค่า 30 ล้านบาท เชิดสลากฯหายไป,เรื่องดังกล่าวสืบเนื่องจากเมื่อช่วงปลายเดือน มี.ค. 2559 นางเรวดีอ้างว่า ตนพร้อมนางวิไลพร และนางสุดารัตน์ ทั้งหมดเป็นเพื่อนสนิทกันเดินทางไปทำบุญที่วัดลาดบัวขาว เขตสะพานสูง ก่อนร่วมกันหุ้นเงินลงทุนซื้อสลากกินแบ่งรัฐบาล จำนวน 5 ใบ มีนางสุดารัตน์เป็นผู้เก็บสลากฯไว้ ก่อนเชิดหายไปแจ้งความไว้ที่ สน.ประเวศ และคดีที่สองคือ คดีที่นางเรวดี หาแก้ว เป็นผู้เสียหายรายเดียวกันกับคดีที่ สน.ประเวศ เข้าแจ้งความร้องทุกข์กับผู้ถูกรางวัลสลากฯที่ 1 อีกรายหนึ่งในพื้นที่ สภ.ดงเย็น จ.อุดรธานี ว่าในความจริงแล้ว นางเรวดีเป็นเจ้าของสลากฯ เหตุเกิดเมื่อช่วงเดือน เม.ย.ที่ผ่านมา ทั้งนี้ จากการสืบสวนเบื้องต้นชุดสืบสวนของกองปราบฯพบข้อพิรุธมากมายในส่วนของนางเรวดี และมีหลักฐานน่าเชื่อได้ว่าการแจ้งความกล่าวหาของนางเรวดีทั้งสองคดีไม่ตรงกับมูลความจริงที่เกิดขึ้น ทำให้สังคมเกิดความสับสนและผู้ที่ถูกสลากฯจริงอาจจะได้รับความเสียหาย คาดว่าจะขออนุมัติศาลออกหมายจับผู้กระทำความผิดได้ภายในกลางเดือนนี้
ชาญ วิมลศรี รอง ผบช.ก. ยันเอาผิด สุทธิ พวงพิกุล อดีต ผบก.ภ.จ.กาญจนบุรี บิดคดีหวยอลเวง 30 ล้าน ข้อหาเป็นเจ้าพนักงานปฏิบัติหรือละเว้นการปฏิบัติหน้าที่โดยมิชอบตามมาตรา 157 เพียงนายเดียวก่อน
ข่าวหน้า 1,หวย 30 ล้าน,สุทธิ พวงพิกุล,ปรีชา ใคร่ครวญ,เจ๊บ้าบิ่น,ข่าวทั่วไป